Ferrarin Kimi Räikkönen on ajanut Italian GP:ssä paalulle. Hän päihitti loppuhetkien trillerissä tallitoverinsa Sebastian Vettelin Ferrarin kotiradalla. Mercedeksen Lewis Hamilton oli kolmas.

Räikkönen teki myös F1-historian kaikkien aikojen nopeimman kierroksen, kun lasketaan keskinopeutta. Räikkönen päihitti Juan Pablo Montoyan Monzan vuoden 2004 vedon. Räikkösen keskivauhdiksi mitattiin 163,785 mailia eli noin 262 kilometriä tunnissa.

Räikkönen on ollut viimeksi paalulla viime vuoden Monacon kisassa. Paalupaikka on Räikkösen uran 18:s. 38-vuotiaasta Räikkösestä tuli myös vanhin paalupaikkamies sitten englantilaislegenda Nigel Mansellin ja vuoden 1994.

Räikkönen lähti viime hetkien draamaan vielä kolmostilalta, mutta onnistui nousemaan ykköseksi lopun vedollaan. Räikkönen pääsi ajamaan viimeisen kierroksensa Sebastian Vettelin takana. Hän hyötyi hieman kenties imusta. Näin Räikkönen pääsi ryöväämään Vetteliltä kaikkien aikojen kierroksen, kun Vettel oli viimeisen osion aluksi ollut Montoyan aikaa parempi.

Räikköselle aika-ajot eivät kaiken lisäksi olleet pelkkää juhlaa. Heti ensimmäisen osion ensimmäisellä kierroksella Räikkönen valitti autonsa tärinää. Myöhemmin ensimmäisessä osiossa Räikkönen ajoi kanttikivien päältä niin kovaa, että suomalainen halusi tarkistuttaa autonsa lattian. Siinä vaiheessa Räikkösen paalu näytti vielä kaukaiselta haaveelta.

Mercedeksen Valtteri Bottakselle aika-ajot olivat mollivoittoiset. Hän jäi koko aika-ajojen ajan reilusti kärkikolmikosta. Lopputulos oli neljäs sija.

AIKA-AJOT

1. Kimi Räikkönen Ferrari 1.19,119

2. Sebastian Vettel Ferrari + 0,161

3. Lewis Hamilton Mercedes + 0,175

4. Valtteri Bottas Mercedes + 0,537

5. Max Verstappen Red Bull + 1,496

6. Romain Grosjean Haas + 1,817

7. Carlos Sainz Renault + 1,922

8. Esteban Ocon Force I. + 1,980

9. Pierre Gasly Toro Rosso + 2,231

10. Lance Stroll Williams + 2,508

11. Kevin Magnussen Haas

12. Sergei Sirotkin Williams

13. Fernando Alonso McLaren

14. Nico Hülkenberg Renault

15. Daniel Ricciardo Red Bull

16. Sergio Perez Force I.

17. Charles Leclerc Sauber

18. Brendon Hartley Toro Rosso

19. Marcus Ericsson Sauber

20. Stoffel Vandoorne McLaren

Lue lisää:

Kimi Räikkösen ennätyksiä rikkonut paalu oli iso virstanpylväs, joka sai jopa Minttu-vaimon kyyneliin – asiantuntija ylistää: ”Tämän eteen on tehty todella paljon töitä koko perheessä”

F1-sarja julkaisi tunteikkaan videon Räikkösen paalusta: Minttu-vaimo kyynelehti, suomalaisfanit tanssivat

Vetteliä otti koville karvas trilleritappio Räikköselle – ehti juhlia huutamalla, kunnes suomalainen yllätti paalupaikallaan: ”Meidän pitää puhua jälkikäteen”

Räikkösestä vanhin paalupaikkamies 24 vuoteen, komeita ennätyksiä rikki Ferrarille erityisessä paikassa: ”Ei ole parempaa paikkaa olla ykkösruudussa”

Lewis Hamiltonille buuattiin rajusti Ferrarin kotiradalla: ”Onnittelut Kimille”

Räikkönen ajoi paalulle! Näin etenivät Italian GP:n aika-ajot

Päivitetty kello 18.42. Täsmennetty mailit ja kilometrit erikseen Räikkösen keskinopeudesta.